
 РЕГЛАМЕНТ ЗА ИЗПЪЛНЕНИЕ (ЕС) .../... НА КОМИСИЯТА
 от 11.11.2020 година
 за определяне на правила за прилагането на регламенти (ЕС) No 1308/2013 и (ЕС) No 510/2014 на Европейския парламент и на Съвета по отношение на управлението на тарифните квоти за внос в съответствие с принципа „пръв пристигнал, пръв обслужен“
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007
 1
 , и по-специално член 187 и член 223, параграф 3 от него,
 като взе предвид Регламент (ЕС) No 510/2014 на Европейския парламент и на Съвета от 16 април 2014 г. за определяне на търговския режим, приложим за някои стоки, получени от преработката на селскостопански продукти, и за отмяна на регламенти (ЕО) No 1216/2009 и (ЕО) No 614/2009 на Съвета
 2
 , и по-специално член 16, параграф 1 от него,
 като има предвид, че:
 (1)С Регламент (ЕС) No 1308/2013 се определят правила относно управлението на тарифните квоти и специалното третиране на вноса от трети държави. С него също така се предоставят правомощия на Комисията да приема делегирани актове и актове за изпълнение в тази връзка. С цел да се осигури гладкото функциониране на управлението на тарифни квоти с оглед на новата нормативна уредба, някои правила трябва да бъдат приети посредством такива актове. Тези актове следва да заменят някои актове за определяне на общи правила или на специфични секторни правила въз основа на актовете, приети съгласно член 43, параграф 2 или член 207 от Договора за функционирането на Европейския съюз („ДФЕС“), които се отменят с Делегиран регламент (ЕС) 2020/[...] на Комисията
 3
 .
 (2)Съюзът се е ангажирал в международни споразумения и в актове, приети в съответствие с член 43, параграф 2 и член 207 от ДФЕС, да открие тарифни квоти за определени селскостопански продукти и в някои случаи да управлява тези квоти в съответствие с принципа „пръв пристигнал, пръв обслужен“. Регламентите на Комисията и регламентите за изпълнение на Комисията, с които са открити тези квоти и в които са заложени специфични правила, се отменят с Делегиран регламент (ЕС) 2020/[...]. Целесъобразно е тези правила да се запазят, като в същото време се заменят остарелите разпоредби и се рационализира управлението на тарифните квоти.
 (3)В интерес на административното опростяване и на прозрачността е целесъобразно всички правила за управлението на тези тарифни квоти да се определят в един регламент.
 (4)С регламенти (ЕО) No 2535/2001
 4
 и (ЕО) No 442/2009
 5
 на Комисията и Регламент за изпълнение (ЕС) No 1273/2011
 6
 на Комисията бяха открити и управлявани някои тарифни квоти, които се управляват чрез прилагане на метода на едновременно разглеждане на заявленията за лицензии за внос, и други тарифни квоти, управлявани съгласно принципа „пръв пристигнал, пръв обслужен“. Тези регламенти бяха отменени с Делегиран регламент (ЕС) 2020/760
 7
 на Комисията, в който се установяват нови правила за управлението на обвързаните с